जोधपुर। जिले के लोहावट थाना क्षेत्र में एक विवाहिता की संदिग्ध हालत में मौत हो गई। उसका शव पानी के टांके में मिला है। पीहर पक्ष ने इस संबंध में दहेज हत्या का आरोप लगाते हुए पुलिस में रिपोर्ट दी है। पुलिस ने शव का मेडिकल बोर्ड से पोस्टमार्टम करवाया है। मृतका की शादी को करीब साल ही हुए थे।लोहावट थानाधिकारी हरिसिंह राजपुरोहित ने बताया कि कुशलावा निवासी लालूराम पुत्र दीपाराम सुथार ने रिपोर्ट दर्ज करवाई है कि उसकी पुत्री ऊषा (22) की शादी तीन वर्ष पूर्व जालोड़ा निवासी विष्णुदत्त पुत्र कस्तूराराम के साथ हुई थी। शादी के दौरान उसने सामथ्र्यनुसार दहेज सामग्री देकर पुत्री को विदा किया था लेकिन उसके ससुराल वाले इस दहेज सामग्री से खुश नहीं थे। उसका पति, सास सजनी देवी व ससुर कस्तूराराम दहेज की मांग को लेकर पुत्री को प्रताडि़त कर रहे थे। कई बार सामाजिक स्तर पर समझाइश की, फिर भी वे नहीं माने। शुक्रवार रात को ऊषा ने अपने ससुराल से भाई रेवतरामव मां हवादेवी से फोन पर बात कर कहा कि उसे ससुराल वाले दहेज के लिए परेशान कर रहे है, मुझे यहां से ले जाए। ऊषा ने बताया कि उसके पति, सास और ससुर उसे दहेज नहीं लाने पर जान से मारने की धमकी दे रहे है। शनिवार सुबह ऊषा के ससुराल से कुछ लोग आए और बताया कि ऊषा की टांके में गिरने से मौत हो गई है। लालूराम ने बताया कि उनको शक है कि बेटी को ससुराल वालों ने मारकर टांके में डाल दिया। पुलिस ने मेडिकल बोर्ड से शव का पोस्टमार्टम करवाकर उसे पीहर पक्ष को सौंप दिया। लोहावट पुलिस ने मामला दर्ज कर जांच फलोदी सीओ हरफूल सिंह ओला को सौंपी है।